Aue-Bad Schlema

Aue-Bad Schlema je sakske wulke wokrjesne město w Rudnohórskim wokrjesu. Štwórte najwjetše město wokrjesa nadeńdźe so dwaceći kilometrow juhowuchodnje Šwikawy a třiceći kilometrow juhozapadnje Kamjenicy při wuliwje rěčki Schwarzwasser do Šwikawskeje Modłeje a ma něhdźe 20.000 wobydlerjow. 2019 zjednoći so město Aue z gmejnu Bad Schlema. W kejžorskim wopismje dnja 7. meje 1173 wopodstatni so załoženje awgustinskeje propstownje při Modłeji, kotrež płaći jako jadro pozdźišeho města. Tute so pak hakle 1460/62 prěni raz naspomni. W 16. a 17. lětstotku wuwiwaše so městačko we hłubokej kótlinje Šwikawskeje Modłeje po wotkrywanju bohatych łožišćow cyna, slěbra a kobalta k wažnemu stejišću sakskeho hórnistwa. W 19. lětstotku přidružištej so mašinotwar a tekstilna industrija. Nadregionalnje znate je koparske towarstwo FC Erzgebirge Aue, kotrež hraje w druhej zwjazkowej lize. Politika Aue-Bad Schlema słuša k sakskemu wólbnemu wokrjesej 14 (Rudne hory 2) a k zwjazkowemu wólbnemu wokrjesej 164 (Rudne hory I). Žórła Wotkazaj Aue-Bad Schlema w Digitalnym stawizniskim zapisu městnow Sakskeje (němsce)